Billig el-SUV på vej til Danmark

Leapmotor har tydeligvis travlt med at få flere modeller ind på det danske marked. Mens den nye B05 allerede er på vej, melder det kinesiske mærke nu endnu en model klar til Danmark: B03X.

Det er en kompakt elektrisk SUV, der får dansk premiere til efteråret. Og selv om prisen først bliver offentliggjort tættere på lanceringen, lægger Leapmotor ikke skjul på ambitionen: B03X skal ramme et prispunkt, der gør mærket relevant for langt flere danske bilkøbere.

Med andre ord: endnu en kinesisk elbil, der forsøger at presse mere rækkevidde, mere udstyr og mere plads ned i en lavere pris.

Lille SUV med overraskende meget plads

B03X er 4,27 meter lang og placerer sig dermed i det populære B-SUV-segment, hvor mange danske familier og pendlere kigger efter en bil, der ikke fylder for meget i byen, men stadig kan bruges i hverdagen. Leapmotor fremhæver især pladsudnyttelsen. Akselafstanden er 2.605 millimeter, kabinegulvet er fladt, og der er hele 33 opbevaringsrum i kabinen.

Selv de japanske guldfisk er der plads til …

Bagagerummet rummer 405 liter, men under gulvet ligger der desuden en såkaldt Gigabox på 105 liter. Den er vandtæt, vaskbar og kan derfor bruges til beskidte ladekabler, støvler, sportstasker eller andet, man helst ikke vil have direkte ind i kabinen. Lægges bagsæderne ned, vokser bagagerummet til 1.545 liter, og lastrummet kan ifølge Leapmotor blive op til 2,52 meter langt.

Op til 382 kilometer rækkevidde

B03X kommer med en elmotor på 197 hestekræfter og i to varianter med LFP-batterier. Det mindste batteri er på 39,8 kWh og giver en forventet rækkevidde på op til 292 kilometer. Det største batteri er på 53 kWh og øger rækkevidden til op til 382 kilometer efter WLTP-normen.

Lynladning sker med op til 100 eller 133 kW afhængigt af batteriversion, og Leapmotor lover opladning fra 10 til 80 procent på 21 minutter. Det er ikke tal, der får langturskongen til at ryste i bukserne. Men i en kompakt og prisfokuseret SUV kan det være rigeligt for mange danskere, der primært pendler, handler og tager de kortere familieture.

Baglygterne er inspireret af en smilende emoji.

Meget udstyr for pengene

B03X kommer i udstyrsvarianterne Life og Design, ligesom B05. Afhængigt af version kan den fås med blandt andet 14,6 tommer touchskærm, varmepumpe, 360-graders kamera, ambiente belysning og 21 førerassistentsystemer. Designet er moderne og lidt legesygt, blandt andet med LED-baglygter, som Leapmotor selv beskriver som inspireret af en smilende emoji.

Det afgørende bliver dog prisen. For hvis Leapmotor rammer rigtigt her, kan B03X blive en af de biler, der gør det svært at argumentere for, at en praktisk el-SUV nødvendigvis skal koste over 300.000 kroner. De danske priser og det endelige udstyrsniveau offentliggøres tættere på lanceringen til efteråret.

Billig el-SUV på vej til Danmark